ለኦሊምፒክ ዝግጅት ባለሀብቱ የላቀ ሚና እየተጫወተ ነው
 ኢትዮጵያ ከስድስት ወራት ባነሰ ጊዜ ውስጥ በጃፓን ቶኪዮ ለሚካሄደው የ2020 ኦሊምፒያድ ለመሳተፍና አመርቂ ውጤት ለማስመዝገብ የተለያዩ ዝግጅቶችን እያደረገች ትገኛለች።የኢትዮጵያ ኦሊምፒክ ኮሚቴ በዚህ ታላቅ የስፖርት መድረክ ስኬታማ ለመሆን በቀድሞ የሕዝብ ተወካዮች ምክር ቤት አፈ ጉባኤ አባዱላ ገመዳ ሰብሳቢነት የሚመራ የዝግጅት ኮሚቴ አቋቁሞ እየተንቀሳቀሰ የሚገኝ ሲሆን ባለሀብቱን ተሳታፊ ማድረግ የትኩረቱ ዋነኛ አካል ነው። ብሔራዊ የዝግጅት ኮሚቴው ዛሬ በመስቀል አደባባይ በይፋ ተለኩሶ በተለያዩ ክልሎች የሚዞረው የኦሊምፒክ ችቦ ቅድመ ዝግጅቶች መጠናቀቃቸውና የኦሊምፒክ ዝግጅቱን አስመልክቶ በአዲስ አበባ ከንቲባ ጽሕፈት ቤት ለጋዜጠኞች መግለጫ በሰጠበት ወቅት እንደተገለፀው፣ ባለሀብቱ የኢትዮጵያን ኦሊም ፒክ በመደገፍ ረገድ ትልቅ አስተዋፅኦ እያበረከተ ሲሆን ወደ ፊትም ድጋፉን ለማጠናከር ጥሩ ተነሳሽነት አሳይቷል።የኢትዮጵያ ኦሊምፒክ ኮሚቴ ፕሬዚዳንት  ዶክተር አሸብር ወልደጊዮርጊስ በመግለጫው ላይ እንደገለፁት፣ የቶኪዮ 2020 ኦሊምፒክን ይበልጥ እንዲሳካ ባለሀብቱ የላቀ ሚና እየተጫወተ ይገኛል።ኦሊምፒክ በዘላቂነት ፋና ወጊ እንዲሆንም እየተሠራ እንደሚገኝ ጠቁመዋል።ኮሚቴው ለቶኪዮ ኦሊምፒክ እንዲሁም ሌሎች የልማት ሥራዎች የሚውል አንድ ቢሊዮን ብር ለማሰባሰብ፣ ከ12ሚሊዮን በላይ የሚሆኑ የኦሊምፒክ ደጋፊ ማህበር አባላትን ለማፍራት፣ የአትሌቶች ሽኝትና ሽልማት እንዲሁም በመድረኩ የአገሪቷን መልካም ገጽታ ለመገንባትም ትኩረት አድርጎ እየተንቀሳቀሰ ይገኛል፡፡በቶኪዮ ኦሊምፒክ ኢትዮጵያን ወክለው የሚሳተፉ አትሌቶች ከወዲሁ ለድል እንዲነሳሱ የሚያስችሉ እንቅስቃሴዎች እየተደረጉ መሆኑንም ጠቁመዋል። ለዚህም ጠቅላይ ሚኒስትር ዶክተር ዐብይ አህመድን ለኦሊምፒክ አንድ ቢሊዮን ብር ገቢ መሰብሰቢያ መርሃግብር እንዲዘጋጅ ተጠይቀው «ለስፖርት አንድ ቢሊዮን ብር ብቻ ሳይሆን እስከ ሦስት ቢሊዮን ብር እንሰበስባለን፣ በቅርቡ የአንድ ቢሊዮን ብር ለመሰብሰብ ለአንድ ሺ ሰው የእራት ግብዣ ይደረጋል» በማለት ቃል መግባታቸውን ዶክተር አሸብር ተናግረዋል፡፡ከዚሁ ጋር በተያያዘ ከ450 ሺ በላይ የአዲስ አበባ ነዋሪዎች በነቂስ ወጥተው የሚሳተፉበት የችቦ መለኮስ ሥነሥርዓት ላይ፣ ከፍተኛ የመንግሥት የሥራ ኃላፊዎች፣ ስፖርተኞች፣ ጥሪ የተደረገላቸው እንግዶችና ሌሎችም በተገኙበት ትናንት ከማለዳው 12:00 ሰዓት ጀምሮ ተከናውኗል።አዲስ ዘመን የካቲት 9/ 2012 ዓ.ም ቦጋለ አበበ